**Manual til konferencier ved Stafet For Livet**

**Hvorfor en konferencier?**

Til et stort arrangement som Stafet For Livet er der brug for en person, der skaber en ramme om det hele og guider alle deltagerne godt igennem døgnet. Konferencieren sørger for, at alle hører om både praktiske forhold, tilbud og underholdning samt den større mening med Stafet For Livet.   
Uden en konferencier vil deltagerne ikke vide, hvornår de forskellige ting finder sted, og hvad de skal gøre på forskellige tidspunkter.

**Hvorfor en konferenciermanual?**

Det er vigtigt, at der er lagt en plan for, hvad konferencieren skal sige hvornår. Det vil sige en plan over alle de mange indslag, der er i løbet af dagen, samt forberedelser og afholdelse af de forskellige ceremonier på stafetten. Det er ligeledes vigtigt, at der i planen er indtænkt pauser til sceneskift mellem de forskellige optrædende.

Pointen med at lave en konferenciermanual til hele arrangementet er også at sikre, at stafetten får en god veltilrettelagt åbning, fighterrunde, lysceremoni og afslutning, og at arrangementet lever op til retningslinjerne for Stafet For Livet.

**Hvordan skal du bruge konferenciermanualen?**

Som en af stafettens konferencierer, skal du læse denne konferenciermanual godt igennem. Den er en oversigt over hele døgnets program og indeholder samtidig forslag til det, du skal sige under de forskellige punkter (skrevet med *kursiv*). Desuden finder du en liste over ting, der kan nævnes undervejs i pauserne.

Der skal selvfølgelig også være plads til at nævne spontane ting fra pladsen undervejs i stafetten. Det kan være statusrapport fra holdene om runder, der er nået indtil videre, eller indsamlet beløb eller måske rørende eller sjove historier fra deltagerne. Konferencieren skal på den måde være åben for dialog med arrangører og deltagere, – det gør stafetten mere levende.

**Konferencierens opgaver er overordnet at:**

* Skabe en rigtig god stemning og guide folk gennem døgnet, så alle føler sig godt tilpas og ved, hvad der skal ske.
* Præsentere sig selv og de øvrige talere på scenen.
* Præsentere de forskellige indslag på scenen og aktiviteter på pladsen løbende.
* Sætte stafetten i gang.
* Opmuntre holddeltagerne på banen.
* Opfordre tilskuerne til at gå nogle runder sammen med holdene.
* Løbende at fortælle kort, hvorfor vi er samlet til Stafet For Livet i dag.
* Løbende gøre reklame for de mange tilbud på pladsen, f.eks. køb en lyspose, besøg Viden om sundhed og kræft teltet, nyd en god frokost i madteltet, deltag i aktiviteter og konkurrencer osv.
* Annoncere hvor mange runder, der er gået/ løbet undervejs.
* Informere om lysceremonien og gøre holdene opmærksomme på, at stafetten stopper under lysceremonien og starter igen efter lysceremonien.
* Tælle ned til afslutningen af stafetten.
* Eventuelt opfordre løberne til at skifte retning på banen undervejs.

**Hvad er Stafet For Livet?**

Stafet For Livet er et døgn, hvor vi sætter fokus på kræftsagen, kæmper sammen og fejrer livet.   
Det er et døgn, hvor vi mindes og ærer dem, vi har mistet til kræft, og giver håb og opbakning til dem, der kæmper mod sygdommen lige nu. Vi er samlet omkring Fighterne, de er vores æresgæster – om de er i vores hjerter eller med på stafetten. Stafettens døgn symboliserer, at kræft aldrig sover, og at kræftpatienter kæmper mod sygdommen hele døgnet – både i de lyse og de mørke timer. Stafetten er også et symbolsk døgn, da kampen mod kræft jo forsætter hver dag året rundt. Men til Stafet For Livet samles vi og minder hinanden om, at vi ikke kæmper alene.

Stafet For Livet foregår i 2019 i 75 byer i Danmark og er en del af det internationale Stafet For Livet, kaldet Relay For Life. 30 lande afholder stafetter, og på verdensplan er der omkring 2,1 mio. deltagere. Det fortæller, at viljen til at kæmpe sammen mod kræft er enorm, uanset hvor i verden man befinder sig.

Stafet For Livet er ikke et løb – man kan både gå og løbe, alle kan være med. Og det handler først og fremmest om det fællesskab, man oplever med sit hold og på banen og pladsen med alle de andre deltagere.

Alle er vi fælles om at samle penge ind til Kræftens Bekæmpelses arbejde med forskning, forebyggelse og patientstøtte. Og ikke mindst er vi fælles om at støtte hinanden, stå sammen i kampen og sætte kræftsagen på dagsordenen lokalt i stafetbyerne.

**Konferenciermanual (skabelon)**

**Vagtplan**

Der laves en vagtplan blandt de konferencierer, der deler stafettens timer mellem sig. Vagtplanen anbefales at dække tidsrummet fra en time inden start til og med afslutningen af stafetten.

Ex.

Konferencier: fx Martin Jensen (10.00-17.00)

Konferencier: Navn (17.00-23.00)

Konferencier: Navn (7.00-12.00)

**Emner der nævnes løbende undervejs:**

* Sponsorer nævnes og takkes
* Salg af lys i lysteltet
* Reklamere for madteltet
* Reklamere for oplysningsteltet og særlige aktiviteter dér
* Holdenes forskellige aktiviteter ved teltene og på pladsen
* Antal runder der er gået indtil nu
* Hvad holdene har fundraiset indtil nu

**Eksempel på et program:**

**ÅBNING** (fra scenen)

(Består f.eks. af: Velkomst; tale af xx, tale af xx; præsentation af hold; præsentation af fighterrunden; igangsættelse af fighterrunden; igangsættelse af stafetten)

08.00 Pladsen åbner for hold, holddeltagere og Fightere

10.00 Løbende speak med generelle oplysninger.

11.00 Konferencier byder velkommen til årets stafet og gennemgår kort åbningens program:

*Velkommen til Stafet For Livet. Vi er de næste 24 timer samlet her for at vise vores støtte til alle der har kæmpet og til de der kæmper mod kræft og for at vise at ingen er alene i kampen mod kræft.*

*Om lidt skal vi høre stafettens formand byde velkommen, herefter skal vi høre et par ord fra Kræftens Bekæmpelse og som optakt til Fighternes runde skal vi høre taler XX.*

*Efter Fighterrunden samles vi alle foran scenen igen for at se Fighterne slippe ballonerne. Herefter sætter vi holdene i gang.*

11.05 *Velkommen til Formand XX*

Formanden (eller en anden fra stafetten) byder alle velkommen og giver information om, hvad det er, vi skal i gang med: Hvorfor er vi samlet i dag, hvordan forløber åbningen, fighterrunden, igangsættelse af hold, rundetæller osv.

11.15    Præsentation af tale ved konsulent for Kræftens Bekæmpelse.

*Og nu vil jeg gerne give ordet til konsulent XX fra Kræftens Bekæmpelse.*

11.25 Præsentation af tale ved Ambassadør for Kræftens Bekæmpelse ELLER en Fighter, en pårørende, en borgmester eller anden lokalt kendt personlighed.

Ex: *Per Larsen er tidligere chefpolitiinspektør. I 2008 fik Per Larsen konstateret kræft i den ene nyre, og senere fik han konstateret kræft i binyren. Han er begge gange blevet opereret, inden sygdommen har nået at sprede sig. Per Larsen kan således også fortælle om, hvordan han har tacklet sin kamp mod kræft og sit optimistiske syn på livet. I 2010 blev Per Larsen valgt til hovedbestyrelsen i Kræftens Bekæmpelse og i 2011 blev han vicepræsident, efter fodboldspilleren Ebbe Sand.*

11.35 Præsentation af fighterrunden.

*Nu til stafettens allerførste runde. Det er Fighterrunden, hvor alle vores æresgæster i dag er med til at virkeliggøre håbet om et liv uden kræft.*

*Jeg skal bede alle Fighterne om at stille sig forrest på banen, mens alle holdene stiller sig bag Fighterne og går med rundt. Når orkesteret (eller startskuddet) lyder, starter fighterrunden. Og når I kommer tilbage, mødes vi alle sammen her oppe foran scenen, hvor vi afslutter fighterrunden og starter stafetten. Værsgo at gøre klar ☺*

(Orkesteret står klar til at gå med rundt på banen. Det er vigtigt at man på forhånd har en klar aftale med orkesteret om tempoet på fighterrunden. Der er Fightere, som kan være svage og have svært ved at følge med.

(Holdene kan evt. klappe af Fighterne hele vejen rundt: *Vi klapper Fighterne rundt på banen for at støtte deres kamp og fejrer, hvor langt de er nået*).   
Orkester, Fightere og holddeltagere går fighterrunden.

Når alle kommer tilbage afsluttes fighterrunden f.eks. ved at Fighternes balloner sendes til vejrs:

*Fighterrunden har indledt årets Stafet For Livet. Nu vil jeg gerne bede alle Fightere om at samles foran scenen. Om lidt når vi i fællesskab tæller ned fra 3 slipper alle Fighterne ballonerne som symbol på at vi giver håbet om et liv uden kræft videre.*

*Er Fighterne klar? 3 -2 – 1 – NU!*

*Tak til alle Fightere, I har givet håbet videre.  
Nu er alle jer Fightere inviteret over i fighterteltet, hvor der er planlagt et arrangement for jer.*

11.50 Præsentation af holdene ved konferencier (eller en fra styregruppen).

*Det er ikke uden grund, at stafetten er båret af hold. For det er i sammenholdet, at man finder styrken i kampen mod kræft. Det er det, I viser ved at være her i dag. Tak fordi I står sammen og støtter op om alle Fighterne og er med til at dele det næste døgn sammen.*

Alle holdene præsenteres. Holdnavnet og holdkaptajnens navn nævnes. (Evt. lynhurtig udlevering af depecher, holdposer eller lign.)

Der klappes af alle holdene og holddeltagerne.

12.00 Stafetten starter.

*Nu starter stafetten, og vi skal have alle holdene klar med minimum én deltager på banen. Holdene står selv for at tælle runder og trykke for hver runde. Når der er gået/løbet en runde, skal der "klikkes" på rundetælleren. Går man flere sammen, skal hver person give et klik. Løber man den lange rute, så klikker man xx gange efter hver runde.*

*I bedes gøre klar ved startlinjen/banneret.*

*24 timer i kampen mod kræft er indledt! Rigtig god stafet!*

Konferencier tæller ned 3 – 2 - 1, eller startskud skydes af.

**DAGENS PROGRAM**

(Fra stafetten er skudt i gang og indtil lysceremonien skal dagens forskellige aktiviteter og pladsens mange tilbud præsenteres – gerne mere end én gang, så alle bliver gjort opmærksom på det.)

Når man skal præsentere et underholdningsindslag, skal man huske at sige tidspunkt for indslaget samt sted (om det er på scenen, plænen eller fx ved oplysningsteltet), og så skal kunstnerne selvfølgelig præsenteres med et par linjer. Det er også konferencierens opgave at afrunde et underholdningsindslag ved at sige tak til kunstnerne for deres bidrag til stafetten.

Ting, der nævnes løbende undervejs - i god tid og gerne gentages:

* Sponsorer nævnes og takkes
* Informere om programmet for Fighterne i Fighternes område/ telt løbet af dagen. Det er vigtigt at Underholdningsgruppen har taget højde for, at Fighterens program ikke kolliderer med høj lyd fra scenen eller pladsen
* Oplyse om at alle kan købe en lyspose i lysteltet (og hvad dette går ud på)
* Reklamere for madteltet, fx at man kan købe kage og kaffe
* Reklamere for oplysningsteltet og særlige aktiviteter
* Reklamere for aktiviteterne for børn, da disse aktiviteter ofte samler mange mennesker.
* Hjælpe med at udbrede kendskabet til den lokale Kræftrådgivning:

*Hvis du eller en af dine nærmeste får kræft, er det naturligt at blive overvældet af tanker og følelser.*

*Har du brug for rådgivning eller hjælp til at tackle bekymringer, angst eller økonomiske og sociale spørgsmål, er du meget velkommen til at kontakte rådgiverne i Kræftens Bekæmpelse. De er på telefonen, på nettet og i Kræftrådgivningen, bl.a. i* [her nævnes den nærmeste Kræftrådgivning]*, hvor der er adgang året rundt.*

*Alle rådgivningstilbud er gratis, og både kræftpatienter, pårørende og efterladte er velkomne. Kræftrådgivningen hjælper før, under og efter behandlingen, og du behøver ikke være medlem hos Kræftens Bekæmpelse for at få hjælp. Alle kan få hjælp.*

*Du kan finde kontaktoplysninger og læse mere om de forskellige aktiviteter på nettet og i de pjecer, der ligger i* [oplysningsteltet/info-teltet/eller hvor de nu ligger].

* Holdenes forskellige aktiviteter ved teltene og på pladsen
* Antal runder der er gået indtil nu
* Hvad holdene har fundraiset indtil nu
* Etc.

12.05 Pladsen er åben og der er frokost i madteltet

*Nu er stafetpladsen åben. Er du ikke på banen lige nu, kan du gå rundt og tage et kig på de forskellige telte* (fx oplysningsteltet og lysteltet)*.*

Introducér eftermiddagens og aftenens underholdning

Supplér i løbet af dagen med oplysninger a la:

*Er du blevet sulten kan du nu besøge vore madtelt, hvor I kan købe….*

*I aften når mørket falder på samles vi alle til vores lysceremoni, du kan frem til kl. xx kigge forbi vores lystelt og skrive en personlig hilsen til dem du tænker på i kampen mod kræft. Det koster 50 kr. at tænde lys. Penge der går ubeskåret til Kræftens Bekæmpelse.*

*Kender du de syv tegn du skal holde øje med for at opdage kræft på et tidligt tidspunk? Kig forbi vores oplysningstelt og hør mere om, hvordan du kan forebygge kræft lære om de syv tegn.* (- eller en anden aktuel forebyggelseskampagne)

*Rundt om på pladsen har flere af holdene lavet aktiviteter der samler midler til bekæmpelse af kræft. Kig fx forbi hold xx*

*Alle de penge vi i dag samler ind går til Kræftens Bekæmpelses arbejde med forskning, forebyggelse og patientstøtte.*

**OPTAKT TIL LYSCEREMONI**

(Lysceremonien skal forberedes omkring 1 - 1½ time, før den skal i gang. Der skal sættes lysposer op, lysene skal tændes, holddeltagerne skal forberedes, og underholdere og taler til lysceremonien skal modtages og gøre klar på scenen. Vi anbefaler, at lysene tændes 15 minutter før ceremoniens start – sørg for at være nok folk til opgaven.)

20.45 Opsætning af lysposer påbegyndes.

*Nu begynder vi at gøre klar til lysceremonien, der starter kl. 22. Lysgruppen placerer poserne foran scenen, og poserne tændes lige før ceremonien går i gang*.

OBS: Det er vigtigt, at konferencieren bliver klædt på til at kunne fortælle, dels om hvordan lysceremonien skal foregå, dels om hvordan forberedelserne op til ceremonien skal forløbe – fx om I involverer holdene i opsætningen af poser etc.

21.45 Holdene skal forberedes på at gå den sidste runde før lysceremonien, hvorunder stafetten stoppes.

*Nu skal alle deltagere – alle jer på banen – sørge for at få gået jeres sidste runde, inden lysceremonien starter, og stafetten stopper for en stund.*

Taler og evt. kor/musikere gør sig klar på scenen, og lysgruppen tænder lys i alle lysposerne, så de er klar til ceremoniens start kl. 22.

22.00-22.30 Lysceremoni (v. konferencier eller en person fra styregruppen)

*Nu stopper stafetten, og jeg skal bede jer alle samles omkring scenen til stafettens lysceremoni. Vi skal i gang med et helt særligt øjeblik på Stafet For Livet, og jeg vil derfor bede jer om at tage lyden af jeres mobiltelefoner.*

*Lysceremonien er en fast del af Stafet For Livet – det er en stille stund, hvor vi kan mindes og samle vores tanker. Det er et følelsesmæssigt tidspunkt på stafetten, hvor vi kan mærke, hvorfor det er så vigtigt at holde Stafet For Livet, og hvorfor kampen mod kræft er vigtig. Lysene, som vi tænder, symboliserer håbet om et liv uden kræft.*

* Byd velkommen til taler (en lang præsentation udelades af hensyn til ceremonien)
* Tale: ca. 10 minutter
* 1 minuts stilhed i forlængelse af talen
* Byd velkommen til musiker (en lang præsentation udelades af hensyn til ceremonien)
* Musik: ca. 10 minutter (max 2-3 numre)
* Lysceremonien skal afrundes af konferencier eller en person fra styregruppen, og stafetten sættes i gang igen. Det er meget vigtigt, at ceremonien tydeligt afsluttes for deltagerne, så stafetten kan gå videre. Det er også her, deltagerne skal have at vide, om poserne f.eks. stilles langs banen, eller om de selv kan være med til at placere deres pose sammen med deres nærmeste.

*Tak for en smuk lysceremoni.*

*Lysposerne bliver stående og lyser – som håb i mørket hele natten. Hvis nogle gerne vil have deres lysposer med hjem, er de velkomne til at tage dem med, når lysene er brændt ud. Kampen mod kræft fortsætter og vi vil nu sætte stafetten i gang igen.*

**MORGENENS PROGRAM**

Introducer morgenens program og oplys løbende om stafettens tilbud om mad, oplysning, holdaktiviteter. Fortæl om forhold for nedtagning og afslutning af stafetten.

**AFSLUTNING** (fra scenen)

(Afslutningen består fx af: En afslutningstale, hvor alle takkes for deres indsats, og det estimerede indsamlede beløb bliver offentliggjort. En sidste fælles runde på banen, en afsluttende (fælles)sang og offentliggørelse af næste års dato for stafetten, samt nogle ord om den forskel, stafetten gør – både økonomisk for Kræftens Bekæmpelses arbejde og for det lokale fællesskab i kampen mod kræft.)

Det er vigtigt, at alle er til stede ved afslutningen; at alle bliver og får det sidste af stafetten med. Derfor skal deltagere og Fightere gøres opmærksom på afslutningens tidspunkt og fællesskabet i den afsluttende ceremoni.

10.50 ALLE samles foran scenen, og holdstafetten stoppes.

*Så er holdstafetten stoppet. Tusind tak til alle for 24 timers fælles kamp mod kræft. Skulle vi ikke give hinanden en hånd?*

*Nu skal vi gå en fælles afsluttende runde på banen for at markere alt det, vi har været igennem sammen i det seneste døgn, både af lyse og mørke timer. Og kampen stopper jo ikke her – den fortsætter, for vi giver ikke op, og vi bliver ved med at stå sammen og kæmpe imod kræft!*

11.00 Fælles afsluttende runde gås af alle.

11.10  Alle kommer tilbage foran scenen.

11.15 Præsentation af formanden, der holder afslutningstalen,

(I afslutningstalen takkes deltagere, Fightere, frivillige, sponsorer og underholdere for deres indsats og bidrag til stafetten.

Offentliggørelse af estimeret indsamlet beløb, antal runder gået samlet på stafetten og datoen for næste års stafet, hvis den er på plads.)

11.25 Tak for i år – vi ses til Stafet For Livet næste år!  
 (Alle går i gang med at pakke sammen.)